Nous Roberz, dux de Borgoigne, faisons savoir à touz que se il avient que nous mandens notre commune d’Auxone en ost ou en chevauchie, nous lo paierons gaiges en la manières que nous havons acostumé de paier à noz autres communes de Borgoigne. Et se il avient que nous li mandens, que ele nous anvoit certain numbre de homes à armes ou de sergens ou de aubelestiers, le premier jour que il viendront lai ou notre mandemenz sera, nous ne leur baillerons ne devrons bailler nuls gaiges. Et dès le premier jour que il viendront en avant, nous lor paierons lor gaiges; c’est à savoir à l’ome à chevaul trois sols, à l’aubelestier quatorze deniers et au sergent à arc, à lance doze deniers de la monoie corrant es leux ou nous chevaucherons, ou se il nous plait, nous lor baillerons vivres et forraiges soffisament, les diz gaiges retenuz à nous. Doné à Dijon, souz notre seaul en tesmoig de ceu, l’an de grâce mil et trois cens ou mois de junet.